# Γεγονότα Απριλίου 2007

### Από τη Βικιπαίδεια, την ελεύθερη εγκυκλοπαίδεια

30 Απριλίου 2007 (Δευτέρα)

- Ανησυχία στη Νέα Ιωνία από την επίθεση με πολυβόλο και χειροβομβίδα , που εξαπέλυσαν δύο άγνωστοι κατά του αστυνομικού τμήματος της περιοχής.
- Πέντε Βρετανοί που κατηγορήθηκαν για εμπλοκή στον σχεδιασμό βομβιστικών επιθέσεων, οι οποίες συνδέθηκαν με την Αλ Κάιντα, καταδικάζονται σε ισόβια από βρετανικό δικαστήριο.

29 Απριλίου 2007 (Κυριακή)

- Τουρκία: Περίπου ένα εκατομμύριο κεμαλιστές διαδηλώνουν στην Κωνσταντινούπολη υπέρ του κοσμικού χαρακτήρα του κράτους. Ο Γκιουλ ξεκαθάρισε ότι δεν αποσύρει την υποψηφιότητά του για την προεδρία.
- Μάλι: Διεξάγονται προεδρικές εκλογές. Παρά τους ισχυρισμούς της Αντιπολίτευσης για νοθεία, ο νυν Πρόεδρος, Αμάντου Τουρέ επανεκλέγεται από τον πρώτο γύρο, με 68,3% έναντι 18,6% για τον πρώην Πρωθυπουργό, Ιμπραχίμ Μπουμπακάρ Κεϊτά.
- Επεισοδιακή εξέλιξη στην τελετή απονομής του ευρωπαϊκού βραβείου θεάτρου, στη Θεσσαλονίκη, κατά την απονομή του μέγιστου βραβείου στο Γερμανό σκηνοθέτη Πέτερ Ζάντεκ, εξ ημισείας με τον Καναδό Ρομπέρ Λεπάζ. Οι διοργανωτές ανέγνωσαν επιστολή του Ζάντεκ στην οποία ο τελευταίος χαρακτηρίζει "γελοίο" το θεσμό και επιτίθεται κατά της Κριτικής Επιτροπής.

28 Απριλίου 2007 (Σάββατο)

- Παραιτείται ο Υπουργός Απασχόλησης Σάββας Τσιτουρίδης μετά τις πληροφορίες ότι έχει ξεκινήσει εισαγγελική έρευνα για χρηματιστηριακές πράξεις του στενού του συνεργάτη Ευγένιου Παπαδόπουλου από την περίοδο του 1999.
- Την Περιφερειακή Διεύθυνση του Ενιαίου Φορέα Ελέγχου Τροφίμων Ηπείρου εγκαινιάζει ο Δημήτρης Σιούφας..
- Ιράκ: Επίθεση αυτοκτονίας με παγιδευμένο όχημα συγκλονίζει την Κερμπάλα, όπου βρίσκονται δύο από τα ιερότερα τεμένη του σιιτικού Ισλάμ. Προκλήθηκαν σκηνές χάους, τουλάχιστον 60 άνθρωποι σκοτώθηκαν και περισσότεροι από 170 τραυματίστηκαν.

27 Απριλίου 2007 (Παρασκευή)

- Μειώθηκε το 2006 ο αριθμός των εκτελέσεων και των θανατικών ποινών σε σχέση με το 2005, ανακοίνωσε η Διεθνής Αμνηστία, ωστόσο -όπως αναφέρεται στην έκθεση- οι πραγματικοί αριθμοί εκτελέσεων είναι σίγουρα περισσότεροι από εκείνους που καταγράφονται επίσημα.Ο αριθμός των εκτελέσεων και των θανατικών ποινών ανήλθε στους 1.591 σε 25 χώρες για το 2006, ενώ το 2005 ήταν 2.148, σύμφωνα με την Διεθνή Αμνηστία.
- Άκυρος αποδεικνύεται ο πρώτος γύρος των προεδρικών εκλογών στην Τουρκία. Στον πρώτο γύρο, που απαιτείται η ενισχυμένη πλειοψηφία των 367 βουλευτών, δεν συγκεντρώθηκαν οι αναγκαίες ψήφοι. Συνολικά παρέστησαν 361 βουλευτές, εκ των οποίων ψήφισαν 357 τον Γκιουλ, ενώ 4 ήταν άκυρα.
- Ρωσικό στρατιωτικό ελικόπτερο καταρρίπτεται από Τσετσένους αντάρτες στην Τσετσενία, με αποτέλεσμα να σκοτωθούν και οι 18 επιβαίνοντες.

26 Απριλίου 2007 (Πέμπτη)

- Τερματίζονται οι κινητοποιήσεις των κρατουμένων στις φυλακές του Μαλανδρίνου. Οι κρατούμενοι επέστρεψαν στα κελιά τους. Αποκαταστάθηκε η τάξη και στις υπόλοιπες φυλακές της χώρας.
- Εσθονία: Ένας νεκρός και πάνω από 40 τραυματίες είναιο απολογισμός των ολονύκτιων συμπλοκών ανάμεσα σε διαδηλωτές και ρωσόφιλους υποστηρικτές στην πρωτεύουσα Ταλίν.Οι ταραχές προκλήθηκαν από την απόφαση της εθνικιστικής κυβέρνησης να μετακινήσει ένα μνημείο του Κόκκινου Στρατού για την εποχή του Β' Παγκοσμίου Πολέμου, καθώς και τις σορούς Ρώσων στρατιωτών από την τοποθεσία όπου βρίσκονταν, στο κέντρο του Ταλίν. Οι εθνικιστές θεωρούν ότι το μνημείο δοξολογεί την «κατοχή» της χώρας τους από την Σοβιετική Ένωση. Οι Ρώσοι και οι ρωσικής καταγωγής Εσθονοί το θεωρούν σύμβολο της θυσίας τους στον πόλεμο κατά του ναζισμού.
- Μαλαισία: Αναλαμβάνει επίσημα καθήκοντα ο αρχηγός Κράτους.
- Η Μιανμάρ και η Βόρεια Κορέα αποκαθιστούν τις διπλωματικές τους σχέσεις.
- Με κοινό ψήφισμα, το Ευρωπαϊκό Κοινοβούλιο καταδικάζει την ομοφυλοφοβία.

25 Απριλίου 2007 (Τετάρτη)

- Κηδεύεται ο πρώτος Πρόεδρος της Ρωσίας, Μπόρις Γιέλτσιν, με επίσημη τελετή, για πρώτη φορά με ορθόδοξο τυπικό εδώ και 113 χρόνια.
- Απονέμονται τα βραβεία του λογοτεχνικού περιοδικού "Διαβάζω".
- Ανακαλύφθηκε για πρώτη φορά από Ευρωπαίους αστρονόμους ένας πλανήτης εκτός του Ηλιακού Συστήματος που μπορεί να φιλοξενεί ζωή, καθώς προσφέρει σχεδόν γήινες θερμοκρασίες και πιθανώς νερό σε υγρή μορφή. Ο πλανήτης, με μάζα πέντε φορές μεγαλύτερη της Γης, εντοπίστηκε να περιφέρεται γύρω από ένα κόκκινο αστέρι στην κατεύθυνση του αστερισμού του Ζυγού.
- Ερευνητική ομάδα από το Πανεπιστήμιο του Τόκιο κατέρριψε το ρεκόρ ταχύτητας στο Διαδίκτυο δύο φορές σε διάστημα δύο ημερών.Οι διαχειριστές του δικτύου υψηλής ταχύτητας Internet2 ανακοίνωσαν ότι οι ερευνητές μετέδωσαν δεδομένα σε απόσταση άνω των 32.000 χιλιομέτρων με ρυθμό 7,67 Gigabit ανά δευτερόλεπτο (981,76 Megabyte/sec). Την επόμενη ημέρα χρησιμοποίησαν διαφορετικά πρωτόκολλα και έθεσαν νέο ρεκόρ στα 9,08Gbps (1162 Megabye/sec), ταχύτητα που πλησιάζει το θεωρητικό όριο των 10 Gbps για το Internet2.

24 Απριλίου 2007 (Τρίτη)

- Από ανεμοστρόβιλο στις ΗΠΑ, χάνουν τη ζωή τους επτά άνθρωποι (στα σύνορα με το Μεξικό).
- Μαζικό κύμα εξεγέρσεων κρατουμένων σε φυλακές της χώρας συνταράζει την Ελλάδα. Η αρχή έγινε από την εξέγερση στο Μαλανδρίνο. Στις άλλες φυλακές (Διαβατά, Κορυδαλλός κλπ.) η κατάσταση εκτονώνεται έπειτα από την επέμβαση των ΜΑΤ.
- Θεμελιώνεται από τον Πρόεδρο της Δημοκρατίας Κάρολο Παπούλια το πρώτο στην Ελλάδα Ογκολογικό Νοσοκομείο για Παιδιά.
- Σε τραγωδία καταλήγει η μαθητική εκδρομή ενός Λυκείου. Ένας μαθητής Λυκείου πνίγεται σε πισίνα ξενοδοχείου στην Κέρκυρα.
- Τουρκία: Την υποψηφιότητα του νυν υπουργού Εξωτερικών Αμπντουλάχ Γκιουλ για την προεδρία της Τουρκίας ανακοινώνει ο Ταγίπ Ερντογάν.
- Κατασχέθηκε από την αμερικανική ακτοφυλακή η μεγαλύτερη ποσότητα (17 τόνοι) από κοκαΐνη στα χρονικά. Η έφοδος έγινε 30χλμ από τις ακτές ενός μικρού νησιού του Παναμά στις 17 Μαρτίου και το πλήρωμα του πλοίου δεν αντιστάθηκαν.
- Μεξικό: Ανοίγει ο δρόμος για νομιμοποίηση των αμβλώσεων στην Καθολική χώρα. Η Νομοθετική Συνέλευση της Πόλης του Μεξικού ενέκρινε με 46 ψήφους υπέρ έναντι 19 κατά το νόμο που προτάθηκε από την αριστερά και επιτρέπει στις γυναίκες να προβαίνουν σε άμβλωση τους πρώτους τρεις μήνες της εγκυμοσύνης.

23 Απριλίου 2007 (Δευτέρα)

- Η Ινδία θέτει σε τροχιά έναν ιταλικό δορυφόρο για αστρονομικές μελέτες. Είναι η πρώτη εκτόξευση δορυφόρου για εμπορικούς σκοπούς από την ασιατική χώρα.

22 Απριλίου 2007 (Κυριακή)

- Γαλλία: Διεξάγεται ο πρώτος γύρος των κρίσιμων προεδρικών εκλογών. Στο δεύτερο γύρο, το Μάιο, θα αναμετρηθούν ο κεντροδεξιός Νικολά Σαρκοζί , που προηγήθηκε με 31,1% και η σοσιαλίστρια Σεγκολέν Ρουαγιάλ, η οποία έλαβε 25,8% των ψήφων.
- Συρία: Διεξάγονται βουλευτικές εκλογές. Το κυβερνών Εθνικό Προοδευτικό Μέτωπο εξασφαλίζει από πριν (διά της προεπιλογής) 170 έδρες, ενώ οι ανεξάρτητοι είναι 80. Νικητής των εκλογών ανακηρύσσεται το Μπααθικό Κόμμα.

21 Απριλίου 2007 (Σάββατο)

- Σεισμός 6,2 Ρίχτερ στη Χιλή, με τουλάχιστον 10 αγνοουμένους.
- Νιγηρία: Με προβλήματα διεξάγονται γενικές (προεδρικές και βουλευτικές) εκλογές στην αφρικανική χώρα. Πρόεδρος εκλέγεται με 70% περίπου ο Γιάρ Άντουα. Βία και παρατυπίες αμαυρώνουν τις εκλογές. Τουλάχιστον 200 άτομα έχασαν τη ζωή τους από τις 14 έως τις 21 Απριλίου σε περιστατικά που σχετίζονται με την εκλογική διαδικασία, όπως ανακοίνωσε η ΕΕ.

20 Απριλίου 2007 (Παρασκευή)

- Ισχυρός σεισμός 6,7 Ρίχτερ πλήττει την Οκινάουα της Ιαπωνίας. Δεν υπάρχουν θύματα ή ζημιές και τελικά ήρθη η προειδοποίηση για τσουνάμι, που είχε εκδοθεί νωρίτερα. Σειρά σεισμικών δονήσεων, με τη μεγαλύτερη εξ αυτών να είναι 6,5 βαθμοί Ρίχτερ, σημειώνονται και στην ανατολική Κίνα, περίπου 450 χιλιόμετρα από τις ακτές, χωρίς θύματα. Το επίκεντρο καταγράφεται ανοικτά της Ταϊβάν.
- To Νεπάλ υιοθετεί νέο εθνικό ύμνο, με τίτλο

"Ras Triya Gaan".

19 Απριλίου 2007 (Πέμπτη)

- Ισχυρή σεισμική δόνηση μεγέθους 5,4 βαθμών στην κλίμακα Ρίχτερ, συγκλονίζει τη Χαλκιδική.
- Ρουμανία: Με απόφαση του Κοινοβουλίου, αναστέλλονται τα καθήκοντα του Προέδρου Τραϊάν Μπασέσκου .Το Συνταγματικό Δικαστήριο αναγνωρίζει την απόφαση της Βουλής και ορίζεται προσωρινός Πρόεδρος ο Νικολάε Βακαρόιου.
- Μαυριτανία: Νέος Πρόεδρος της χώρας αναλαμβάνει ο Σίντι Ουλντ Σεΐχ Αμπνταλαχί.
- Από πτώση λεωφορείου σε χαράδρα στη Βολιβία, βρίσκουν το θάνατο τουλάχιστον 29 άτομα και άλλα 23 τραυματίζονται.

18 Απριλίου 2007 (Τετάρτη)

- Πόλεμος στο Ιράκ: Τουλάχιστον 192 άτομα σκοτώνονται και 200 τραυματίζονται σε σειρά τρομοκρατικών επιθέσεων στη Βαγδάτη.
- Το Ιράν ξεκίνησε τη διαδικασία εμπλουτισμού του ουρανίου σε υπόγεια εγκατάσταση, θέτοντας σε χρήση 1.300 μηχανές φυγοκέντρισης στη Νατάνζ, σύμφωνα με εμπιστευτικό έγγραφο της IAEA.
- Κολομβία: Η κυβέρνηση ανακοινώνει ότι κατέληξε σε συμφωνία με την δεύτερη μεγαλύτερη αριστερή ένοπλη παράταξη της χώρας, τον Εθνικό Απελευθερωτικό Στρατό (ELN) για τη σύναψη μιας προσωρινής και «πειραματικής» εκεχειρίας.
- Αίγυπτος: Τουλάχιστον 16 μαθητές Λυκείου σκοτώνονται και άλλοι 8 τραυματίζονται καθ' οδόν προς το σχολείο τους όταν το ημιφορτηγό που τους μετέφερε συγκρούστηκε μετωπικά με βαρύ επιβατικό όχημα νοτίως του Καΐρου.
- Απολιθωμένοι κορμοί δέντρων που λαμπυρίζουν στο φως ανακαλύφθηκαν στο Παλαιόκαστρο Κοζάνης. Πρόκειται για το πρώτο απολιθωμένο δάσος με κρυστάλλους χαλαζία στην Ελλάδα, σύμφωνα με ερευνητές του Πανεπιστημίου Αθηνών.Το απολιθωμένο δάσος επεκτείνεται στους Νομούς Καστοριάς και Γρεβενών και η ηλικία των δέντρων υπολογίζεται στα 20 εκατομμύρια χρόνια.

17 Απριλίου 2007 (Τρίτη)

- Την παραίτησή της από το βουλευτικό αξίωμα υποβάλλει στην πρόεδρο της Βουλής η Ελένη Κούρκουλα. Την έδρα της θα καταλάβει ο πρώτος αναπληρωματικός στο ψηφοδέλτιο του ΠΑΣΟΚ στη Β' Αθηνών, Αργύρης Γιαννόπουλος.
- Από κατολισθήσεις σε παράνομο χρυσωρυχείο στην Γκάνα, βρίσκουν το θάνατο τουλάχιστον 18 άτομα και δεκάδες άλλα αγνοούνται.

16 Απριλίου 2007 (Δευτέρα)

- Τραγωδία στην Αμερική. Ένοπλος ανοίγει πυρ σε κοιτώνα και αίθουσα διδασκαλίας στο Τεχνολογικό Πανεπιστήμιο της Βιρτζίνιας, στις ΗΠΑ, εκτελώντας 32 άτομα και τραυματίζοντας τουλάχιστον 29. Ο δράστης στη συνέχεια αυτοκτονεί.

15 Απριλίου 2007 (Κυριακή)

- Φιλανδία: Σχηματίζεται κυβέρνηση συνασπισμού, υπό τον Πρωθυπουργό Μάτι Βανχάνεν.
- Ισημερινός: Σε δημοψήφισμα, πάνω από το 81% των ψηφοφόρων εγκρίνουν την πρόταση του Ραφαέλ Κορέα για τη σύγκληση Συντακτικής Εθνοσυνέλευσης.

14 Απριλίου 2007 (Σάββατο)

- Νιγηρία: Διεξάγονται εκλογές για κυβερνήτες, σε κλίμα βίας.

13 Απριλίου 2007 (Παρασκευή)

- Μεξικό: Σεισμός 6,3 Ρίχτερ σημειώνεται στο Ακαπούλκο.

12 Απριλίου 2007 (Πέμπτη)

- - Στο Ιράκ τρεις βουλευτές σκοτώνονται σε επίθεση αυτοκτονίας στο ιρακινό κοινοβούλιο, στην Πράσινη Ζώνη της Βαγδάτης.

11 Απριλίου 2007 (Τετάρτη)

- - Στη Βόρεια Κορέα, το Κοινοβούλιο απαλλάσσει από τα καθήκοντά του τον Πρωθυπουργό Πακ Πονγκ Γιού και νέος Πρωθυπουργός γίνεται ο 62χρονος υπουργός Μεταφορών της χώρας, Κιμ Ονγκ Ιλ.
- Αλγερία : Βομβιστικές επιθέσεις σπέρνουν τον τρόμο και το θάνατο με 33 νεκρούς και πάνω από 200 τραυματίες. Οι επιθέσεις αυτοκτονίας ήταν οι πιο αιματηρές στην περιοχή της πρωτεύουσας από το 2002.
- 'Ιχνη νερού βρέθηκαν στην ατμόσφαιρα του HD 209458 b, για πρώτη φορά σε εξωηλιακό πλανήτη.
- Βαλίς και Φουτούνα:Ο Πεσαμίνο Ταπουτάι εκλέγεται με 12 ψήφους στη θέση του Προέδρου της Συνέλευσης.

10 Απριλίου 2007 (Τρίτη)

- Ακολουθία σεισμών προκαλεί πανικό στο νομό Αιτωλοακαρνανίας .Οι κάτοικοι της λίμνης Τριχωνίδας ξύπνησαν με σεισμό 4,7 βαθμών της κλίμακας Ρίχτερ και βγήκαν στους δρόμους. Ακολούθησαν σεισμικές δονήσεις άνω των 4,7 βαθμών της κλίμακας Ρίχτερ έως 5,4.
- Τουλάχιστον 17 άνθρωποι σκοτώνονται στη Σρι Λάνκα, σε μετωπική σύγκρουση λεωφορείου με φορτηγό, νότια της πρωτεύουσας Κολόμπο.
- Σομαλία: Σε 1.086 νεκρούς και 4.300 τραυματίες ανέρχονται τα θύματα των πρόσφατων συγκρούσεων στην πρωτεύουσα της Σομαλίας, οι οποίες θεωρούνται οι χειρότερες των τελευταίων 15 ετών.

9 Απριλίου 2007 (Δευτέρα)

- Χιλιάδες Τούρκοι στρατιώτες με την υποστήριξη ελικοπτέρων εξαπέλυσαν επίθεση εναντίον Κούρδων ανταρτών στη νοτιοανατολική Τουρκία. Στη διάρκεια των σφοδρών μαχών τις τελευταίες δύο ημέρες σκοτώθηκαν δέκα μέλη των τουρκικών δυνάμεων ασφαλείας και επτά αντάρτες.
- Διεξάγεται ο πρώτος γύρος των προεδρικών εκλογών στο Ανατολικό Τιμόρ.

8 Απριλίου 2007 (Κυριακή)

- Εορτάζεται σε όλο το χριστιανικό κόσμο το Πάσχα.

7 Απριλίου 2007 (Μ. Σάββατο)

- Δίωξη σε βαθμό πλημμελήματος εναντίον του πλοιάρχου του κρουαζιερόπλοιου Sea Diamond και άλλων πέντε μελών του πληρώματος ασκεί ο εισαγγελέας Πλημμελειοδικών Νάξου.
- Ο Αμερικανοούγγρος δημιουργός λογισμικού Charles Simonyi εκτοξεύεται με το διαστημόπλοιο Soyuz TMA-10 προς το Διεθνή Διαστημικό Σταθμό και γίνεται ο πέμπτος διαστημικός τουρίστας.

6 Απριλίου 2007 (Μ. Παρασκευή)

- Την κίνηση όλων των τραπεζικών λογαριασμών όλων των φυσικών προσώπων και εταιρειών που εμπλέκονται στην υπόθεση της Ακρόπολις Χρηματιστηριακή ζήτησε με υπερεπείγον έγγραφο η εθνική Αρχή που ελέγχει τη διακίνηση του μαύρου χρήματος.
- Βυθίστηκε στις 4 τα ξημερώματα στον όρμο του Αθηνιού, κοντά στο ακρωτήριο Αλωνάκι, το ελληνικό κρουαζιερόπλοιο M/S Sea Diamond.

5 Απριλίου 2007 (Μ. Πέμπτη)

- Το ελληνικό κρουαζιερόπλοιο M/S Sea Diamond, με 1.153 επιβάτες και 390 μέλη του πληρώματος, εξοκέλλει ανοικτά της Σαντορίνης και βυθίζεται την επόμενη ημέρα. Δεν αναφέρονται σοβαροί τραυματισμοί, ωστόσο αγνοούνται ο Γάλλος Jean-Christophe Allain, 45, και η κόρη του, Maud, 16 ετών.
- Τα υποτιθέμενα λείψανα της Ιωάννας της Λωραίνης είναι πλαστά και στην πραγματικότητα προέρχονται από αιγυπτιακή μούμια, ανακοίνωσε ομάδα 20 Ευρωπαίων ερευνητών.
- Ένας άνθρωπος σκοτώνεται και τουλάχιστον δύο τραυματίζονται, στη διάρκεια προγραμματισμένης άσκησης ετοιμότητας, στο κρουαζιερόπλοιο «Αστόρια», με σημαία Μπαχάμες, που έχει αγκυροβολήσει στο λιμάνι της Κέρκυρας. Το δυστύχημα σημειώθηκε όταν έσπασαν τα σχοινιά που συγκρατούσαν μία από τις σωστικές λέμβους του πλοίου.
- Oι 15 Βρετανοί ναύτες που συνελήφθησαν από το Ιράν στον Περσικό Κόλπο αφήνονται ελεύθεροι στην Τεχεράνη, έπειτα από κράτηση 13 ημερών. Επιστρέφουν στη Βρετανία όπου γίνονται δεκτοί με συγκίνηση από τις οικογένειές τους.
- Αναλαμβάνει επίσημα Πρόεδρος της Τσετσενίας ο Ραμζάν Καντίροφ.

4 Απριλίου 2007 (Μ. Τετάρτη)

- Την κατάργηση 270 συνδέσμων φιλάθλων αποφασίζει η Διυπουργική Επιτροπή για την πάταξη της βίας στο χώρο του αθλητισμού.

Προφυλακιστέοι κρίνονται μετά την απολογία τους ενώπιον της ανακρίτριας οι οκτώ από τους 12 νεαρούς που αντιμετωπίζουν κατηγορίες σε βαθμό κακουργήματος για τη θανατηφόρα συμπλοκή στην Παιανία.

- Μαδαγασκάρη: Διεξάγεται συνταγματικό δημοψήφισμα. Στο δημοψήφισμα, οι ψηφοφόροι εγκρίνουν με 75,3% υπέρ τις συνταγματικές αλλαγές, βάσει των οποίων καθιερώνεται η αγγλική ως επίσημη ξένη γλώσσα (μαζί με τη γαλλική και τη μαλαγασική) και καταργούνται οι 6 αυτόνομες επαρχίες και ιδρύονται 22 μικρότερες περιοχές (faritra), για να διευκολυνθεί η περιφερειακή ανάπτυξη.
- Ακτή Ελεφαντοστού: Ο Γκιγιόμ Σορό αναλαμβάνει Πρωθυπουργός.

3 Απριλίου 2007 (Μ. Τρίτη)

- Μια ενισχυμένη έκδοση του διάσημου γαλλικού τρένου TGV πετυχαίνει νέο ρεκόρ ταχύτητας για τροχοφόρα τρένα αγγίζοντας τα 574,8 χιλιόμετρα ανά ώρα καθώς διερχόταν από την περιοχή της Καμπανίας γεμάτο δημοσιογράφους.
- Σεισμός 6 Ρίχτερ σημειώνεται στις ορεινές περιοχές μεταξύ Αφγανιστάν και Πακιστάν.

2 Απριλίου 2007 (Μ. Δευτέρα)

- Νησιά του Σολομώντα:Τουλάχιστον 20 άνθρωποι χάνουν τη ζωή τους μετά τον ισχυρό σεισμό εντάσεως 8 βαθμών της κλίμακας Ρίχτερ και το τσουνάμι που ακολούθησε στην περιοχή. Σύμφωνα με ιαπωνικά Μέσα Ενημέρωσης, η καταστροφή σε ορισμένα χωριά των Νησιών είναι ολική.
- Την πρώτη απόλυτα αναίμακτη και ανώδυνη χειρουργική επέμβαση πραγματοποιούν με επιτυχία Γάλλοι χειρουργοί στο Πανεπιστημιακό Νοσοκομείο του Στρασβούργου, αφαιρώντας τη χοληδόχο κύστη μιας 30χρονης ασθενούς, χωρίς να κάνουν στο σώμα της την παραμικρή τομή.

1 Απριλίου 2007 (Κυριακή)

- Ορκίζεται στο Νεπάλ μεταβατική κυβέρνηση, με συμμετοχή και Μαοϊστών ανταρτών.
- Άγιος Μαρίνος: Κυβερνώντες Διοικητές αναλαμβάνουν για ένα εξάμηνο οι Αλεσάντρο Μαντσίνι (σοσιαλιστής) και Αλεσάντρο Ρόσι (Ενωμένη Αριστερά).
- Βαλίς και Φουτούνα: Διεξάγονται εκλογές για την ανάδειξη των μελών της Συνέλευσης του Εδάφους. Εκλέγονται 3 νέα μέλη, ενώ η συμμετοχή αγγίζει το 71%.

Ανακτήθηκε από "http://el.wikipedia.org../../../%CE%B3/%CE%B5/%CE%B3/%CE%93%CE%B5%CE%B3%CE%BF%CE%BD%CF%8C%CF%84%CE%B1_%CE%91%CF%80%CF%81%CE%B9%CE%BB%CE%AF%CE%BF%CF%85_2007_90dd.html"

Κατηγορία: 2007

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- العربية
- Bân-lâm-gú
- Deutsch
- English
- Esperanto
- Eesti
- Français
- Nederlands
- 日本語
- Русский
- Sicilianu
- Slovenčina
- தமிழ்
- ไทย
- Võro
- ייִדיש
- 中文